Il-presidenza Ġermaniża tal-Kunsill laħqet qbil mat-tim tan-negozjati tal-Parlament Ewropew rigward ir-Regolament dwar il-Fond Ewropew ta' Aġġustament għall-Globalizzazzjoni għall-ħaddiema spostati (FEG). Il-fond huwa mfassal biex jipprovdi l-għajnuna lill-ħaddiema spostati f'każ ta' avvenimenti ta' ristrutturazzjoni kbira, b'mod partikolari bħala riżultat ta' sfidi relatati mal-globalizzazzjoni, bħal bidliet fix-xejriet tal-kummerċ globali, tilwim kummerċjali, bidliet importanti fir-relazzjonijiet kummerċjali tal-UE jew il-kompożizzjoni tas-suq intern, kriżijiet finanzjarji jew ekonomiċi, it-tranżizzjoni għal ekonomija b'livell baxx ta' emissjonijiet ta' karbonju jew bħala konsegwenza tad-diġitalizzazzjoni jew l-awtomatizzazzjoni. Il-Fond Ewropew ta' Aġġustament għall-Globalizzazzjoni minn dejjem kien simbolu ta' solidarjetà. Il-Kunsill u l-Parlament Ewropew żguraw li dan ser ikompli lil hinn sew mill-2020. Il-qbil tagħna jippermetti lill-fond jipprovdi l-għajnuna għal għadd akbar ta' ħaddiema li tilfu l-impjiegi tagħhom. Huwa jiżgura wkoll li fi żminijiet ta' trasformazzjoni diġitali radikali u tnaqqis tal-emissjonijiet tal-karbonju, il-ħaddiema spostati jingħataw appoġġ biex tiġi ffaċilitata l-integrazzjoni mill-ġdid tagħhom fl-impjieg. Hubertus Heil, Ministru Federali għax-Xogħol u l-Affarijiet Soċjali Il-qbil jipprevedi l-elementi ewlenin li ġejjin: livell aktar baxx ta' 200 ħaddiem li ngħataw is-sensja f'perjodu ta' referenza partikolari biex każ ikun eliġibbli raġunijiet addizzjonali għas-sensji eliġibbli għall-finanzjament, bħal bidliet fil-kompożizzjoni tas-suq intern, l-awtomatizzazzjoni jew id-diġitizzazzjoni allinjament tar-rata ta' kofinanzjament mar-rata ta' kofinanzjament tal-FSE+ għal stat membru partikolari, iżda mhux aktar baxxa minn 60% Il-benefiċjarji eliġibbli skont il-qbil huma ħaddiema spostati u persuni li jaħdmu għal rashom li l-attività tagħhom tkun waqfet. L-appoġġ finanzjarju mill-FEG jista' jingħata għal miżuri li jiffurmaw parti minn pakkett koordinat ta' servizzi, bħat-taħriġ imfassal apposta u t-taħriġ mill-ġdid, għajnuna għat-tfittix ta' impjieg jew għajnuna għal impjieg indipendenti. L-għan huwa li tiġi ffaċilitata l-integrazzjoni mill-ġdid tal-benefiċjarji fil-mira u, b'mod partikolari, dawk l-aktar żvantaġġati fost il-ħaddiema spostati, f'impjieg jew f'impjieg indipendenti. L-investimenti għal impjieg indipendenti, il-bidu ta' negozju jew it-teħid ta' kontroll mill-impjegati ma għandhomx jaqbżu EUR 22 000 għal kull benefiċjarju. Il-qbil jipprevedi li l-appoġġ għall-benefiċjarji fil-mira għandu jikkomplementa l-miżuri tal-istati membri fil-livell nazzjonali, reġjonali u dak lokali inkluż dawk li jirċievu appoġġ finanzjarju ieħor ipprovdut mill-baġit tal-Unjoni. Il-qbil jipprevedi wkoll l-allinjament tad-durata tal-FEG mal-perjodu tal-QFP mill-2021 sal-2027. Kuntest u passi li jmiss Il-FEG inizjalment ġie stabbilit għall-perjodu 2007-2013 biex jappoġġa lill-ħaddiema li jkunu tilfu l-impjiegi tagħhom bħala riżultat ta' bidliet strutturali kbar fix-xejriet kummerċjali dinjija minħabba l-globalizzazzjoni. Għall-perjodu 2014-2020, il-kamp ta' applikazzjoni tal-Fond twessa' biex jinkludi spostamenti ta' impjieg li jirriżultaw mill-kontinwazzjoni ta' kriżi finanzjarja u ekonomika globali, jew minn waħda ġdida. F'Mejju 2018, il-Kummissjoni ppubblikat il-proposta tagħha dwar il-kontinwazzjoni tal-FEG lil hinn mill-2020. F'Marzu 2019, il-Kunsill adotta l-pożizzjoni tiegħu (approċċ ġenerali parzjali) bil-ħsieb tan-negozjati mal-Parlament Ewropew. Il-qbil ser jiġi ppreżentat lill-ambaxxaturi tal-istati membri għall-UE għall-approvazzjoni. Ir-regolament ser jiġi adottat fi stadju aktar tard. Proposta għal regolament dwar il-Fond Ewropew ta' Aġġustament għall-Globalizzazzjoni (FEG) - Proposta tal-Kummissjoni, 30 ta' Mejju 2018 Proposta għal regolament dwar il-Fond Ewropew ta' Aġġustament għall-Globalizzazzjoni (FEG) - Approċċ ġenerali parzjali tal-Kunsill, 6 ta' Marzu 2019